Pecyn Ymgeisio

Bwrdd Achredu Addysg Gychwynnol Athrawon (AGA)

Gwybodaeth i Ymgeiswyr   
am Benodi Aelodau

Dyddiad Cau: 27 Mehefin 2025

Cynnwys

[Gwneud cais 3](#_Toc198890298)

[Disgrifiad o’r rôl a manyleb yr unigolyn 5](#_Toc198890305)

[Rôl a chyfrifoldebau’r Bwrdd Achredu Addysg Gychwynnol Athrawon (AGA) 9](#_Toc198890332)

[Y broses ddewis 10](#_Toc198890334)

# Gwneud cais

Diolch am eich diddordeb mewn penodi aelodau i Fwrdd Achredu AGA Cyngor y Gweithlu Addysg (CGA).

Mae’r pecyn ymgeisio’n darparu’r manylion am rôl aelodau, manyleb yr unigolyn, rôl a chyfrifoldebau’r Bwrdd, a’r broses ddewis.

I wneud cais am y rôl hon, bydd angen i chi gyflwyno datganiadau personol a CV erbyn **27 Mehefin 2025** i[ITEAccreditation@cga.cymru](mailto:ITEAccreditation@cga.cymru).

Sylwch, er y gall penodiadau i’r Bwrdd gael eu seilio ar geisiadau ysgrifenedig, mae CGA yn cadw’r hawl hefyd i ymgymryd â chyfweliadau asesu, yn dibynnu ar nifer y ceisiadau.

## Datganiad Personol

Y datganiad personol yw eich cyfle i arddangos sut rydych chi’n bodloni pob un o’r meini prawf sydd wedi’u hamlinellu ym manyleb yr unigolyn. Eich dewis chi yw sut y byddwch chi’n cyflwyno’r wybodaeth. Fodd bynnag, dylech anelu at ddarparu enghreifftiau manwl sy’n arddangos sut mae eich gwybodaeth a’ch profiad yn cyfateb i bob un o’r meini prawf, a disgrifio beth oedd eich rôl wrth gyflawni canlyniadau penodol. Hefyd, byddai o fudd i’r panel dewis pe gallech nodi’n glir pa faen prawf y mae eich tystiolaeth yn gysylltiedig â hi ym mhob achos. Mae darparu paragraffau ar wahân yn gysylltiedig â phob maen prawf yn arfer cyffredin.

Cyfyngwch eich datganiad personol i ddwy dudalen A4. Gallai eich cais gael ei wrthod os bydd yn fwy na hyn.

## CV

Sicrhewch fod eich CV yn cynnwys manylion byr am eich swydd bresennol, neu eich swydd ddiweddaraf, a’r dyddiadau pan oeddech yn gweithio yn y rôl honno. Nodwch unrhyw benodiadau presennol neu flaenorol i Fwrdd neu bwyllgor.

## 

## Amserlen enghreifftiol

* **Dyddiad cau**: 27 Mehefin 2025
* **Cyfweliadau:** w/c 14 Gorffennaf 2025
* **Penodi**: 1 Medi 2025 (yn fras)

## Datganiad cydraddoldeb, amrywiaeth a chynhwysiant

Mae CGA wedi ymrwymo i gydraddoldeb, amrywiaeth, a chynhwysiant, ac yn ymdrech i chwarae ein rhan yn creu Cymru decach. Rydym wedi ein llywio gan ein gwerthoedd, ac yn hyrwyddo tegwch, tryloywder, a chynhwysiant yn weithredol, trwy ein prosesau recriwtio. Rydym am adlewyrchu cyfoeth ac amrywiaeth gwasanaeth, ac felly yn croesawu ceisiadau o unigolion o bob cefndir.

Bydd y broses benodi’n cael ei chyflawni trwy weithdrefnau recriwtio teg, tryloyw, seiliedig ar rinwedd, sy’n hygyrch i bawb yn gyfartal ac sy’n cydymffurfio â Deddf Cydraddoldeb 2010.

## 

## Gwybodaeth bersonol

Bydd y manylion cyswllt a ddarparwch i ni yn cael eu defnyddio i gysylltu â chi yn gysylltiedig â’ch cais.

Os na fyddwch yn llwyddiannus yn unrhyw un o gamau’r broses recriwtio a dewis, bydd y wybodaeth a ddarparoch yn cael ei chadw am chwe mis o ddiwedd yr ymgyrch. Os na lwyddoch i ennill y rôl y gwnaethoch gais amdani, gallem ofyn a hoffech i’ch manylion gael eu cadw am gyfnod o 18 mis. Os byddwch yn cytuno, byddem yn cysylltu â chi’n rhagweithiol pe bai unrhyw rolau pellach addas yn codi.

Mae rhagor o wybodaeth am sut mae CGA yn prosesu data personol ar gael [ar ein gwefan](https://www.ewc.wales/privacy/index.php/cy/hysbysiad-preifatrwydd).

## 

## Cysylltiadau

I gael rhagor o wybodaeth am y broses ddewis, cysylltwch â Thîm Achredu AGA drwy’r e-bost - [ITEAccreditation@cga.cymru](mailto:ITEAccreditation@cga.cymru).

# Disgrifiad o’r rôl a manyleb yr unigolyn

## 

## Rôl a chyfrifoldebau

Yn unol â Meini Prawf Llywodraeth Cymru ar gyfer achredu rhaglenni Addysg Gychwynnol Athrawon yng Nghymru, bydd aelodau:

* yn asesu cyflwyniadau rhaglenni AGA i’w hachredu
* yn monitro cydymffurfedd rhaglenni achrededig
* yn asesu bod newidiadau i raglenni achrededig yn cydymffurfio
* yn asesu pryderon yn gysylltiedig â rhaglenni achrededig a, lle bo’r angen, yn tynnu achrediad yn ôl.
* yn ystyried unrhyw apelau sy’n dod i law ac yn penderfynu arnynt

Bydd y gwaith hwn yn cynnwys adolygiadau o ddogfennaeth a thystiolaeth, ymweliadau â safleoedd y bartneriaeth (yn rhithwir neu yn bersonol), cyfarfodydd achredu’r rhaglen, penderfyniadau gan y Bwrdd (gan gynnwys penderfyniadau i achredu, peidio ag achredu, neu dynnu achrediad yn ôl), a chyfarfodydd Bwrdd.

Mae’n ofynnol i aelodau gydweithio â rhanddeiliaid allweddol, gan gynnwys partneriaethau AGA, swyddogion CGA, y Bwrdd Achredu, Cadeirydd y Bwrdd a dirprwyon. Hefyd, gall fod angen iddynt gydweithio ag aelodau’r Cyngor, swyddogion Llywodraeth Cymru ac Estyn, ar adegau.

## Manyleb yr unigolyn

Er mwyn cael eich ystyried, mae’n rhaid i chi allu dangos bod gennych y priodweddau, y sgiliau a’r profiad i fodloni’r holl feini prawf ar gyfer eich penodi.

|  |  |  |
| --- | --- | --- |
| Gwybodaeth a phrofiad | Hanfodol | Dymunol |
| * profiad helaeth ar lefel uwch mewn Addysg Gychwynnol Athrawon | X |  |
| * dangos dealltwriaeth o’r system addysg a diwygiadau i addysg yng Nghymru, gan gynnwys rhai o’r heriau sy’n cael eu hwynebu a’r cyfleoedd sydd ar gael, gan sicrhau bod AGA wedi’i gwreiddio’n gadarn mewn diwygiadau addysg ehangach | X |  |
| * profiad helaeth o fod yn aelod o bwyllgor neu fwrdd |  | X |
| Tueddfryd a sgiliau |  |  |
| gallu gweithio yn unol ag amserlenni tynn | X |  |
| * gallu bod yn aelod effeithiol o bwyllgor/bwrdd, gyda’r gallu i ennyn parch pobl eraill |  | X |
| * sgiliau cyfathrebu rhagorol, yn ysgrifenedig ac ar lafar |  | X |
| * sgiliau rhagorol o ran datrys problemau |  | X |
| Priodweddau personol |  |  |
| * sgiliau rhyngbersonol sydd wedi’u datblygu’n dda | X |  |
| * gwrthrychedd a thact | X |  |
| * ymrwymiad i ragoriaeth ac ansawdd | X |  |
| Cyfle cyfartal a Safonau’r Gymraeg |  |  |
| * deall y fframweithiau rheoleiddiol yng Nghymru, gan gynnwys Dyletswydd Cydraddoldeb y Sector Cyhoeddus, a Safonau’r Gymraeg | X |  |

## Y Gymraeg

Mae sgiliau Cymraeg yn ddymunol, ond nid ydynt yn hanfodol i ymgymryd â dyletswyddau’r rôl hon. Fodd bynnag, mae’n hanfodol i’r Bwrdd yn ei gyfanrwydd gynyddu ei sgiliau Cymraeg. Felly, mae disgwyl i holl aelodau’r Bwrdd ddangos dealltwriaeth o’r Gymraeg, gan ddangos ymrwymiad i gryfhau’r ddarpariaeth gwasanaethau dwyieithog o fewn y sector addysg yng Nghymru. Bydd y sector a’r gwasanaethau addysg yn chwarae rhan allweddol mewn datblygu sgiliau Cymraeg at y dyfodol.

## 

## Ffeithiau allweddol am y swydd hon

|  |  |
| --- | --- |
| **Lleoliad** | Mae tri chyfarfod Bwrdd y flwyddyn, a fydd yn gyfuniad o gyfarfodydd rhithwir ac wyneb yn wyneb yng Nghaerdydd. Bydd ymweliadau â safleoedd partneriaethau ar hyd a lled Cymru. |
| **Ymrwymiad amser** | Hyd at 20 diwrnod y flwyddyn, fyddai’n cynnwys sefydlu, sesiynau gwybodaeth a datblygu, ac adolygiadau blynyddol |
| **Cyfnod mewn swydd** | Pedair blynedd |
| **Cydnabyddiaeth ariannol** | £205 y dydd i Aelodau  **Os yw aelodau’n ymarferwyr sydd wedi cofrestru gyda CGA ac yn cael eu rhyddhau gan eu cyflogwr i gyflawni’r gwaith hwn, telir tâl cyflenwi i’r cyflogwr yn ôl cyfraddau presennol CGA.**  Telir costau teithio a chynhaliaeth yn unol â chyfraddau safonol CGA. Y gyfradd bresennol ar gyfer milltiredd yw £0.45 y filltir. |

## 

## Cymhwysedd

Dylai ymgeiswyr nodi hefyd na ellir bod yn aelod o Senedd Cymru os ydych yn aelod o CGA, o dan [Orchymyn Senedd Cymru (Anghymhwyso) 2020](https://www.legislation.gov.uk/uksi/2020/1255/contents/made).

Mae aelodau’r Pwyllgor a’r Pwyllgor Apelau i gael eu penodi o blith personau –

(a) sydd ar hyn o bryd yn gweithio, neu a fu’n gweithio o fewn y 2 flynedd ddiwethaf, ym maes darparu addysg;

(b) sydd â phrofiad o reoli ysgolion neu sefydliadau addysg bellach;

(c) sydd â phrofiad o weithio mewn awdurdodau lleol;

(d) sydd â phrofiad o gyflenwi neu ddarparu hyfforddiant cychwynnol athrawon ysgol;

(e) sydd wedi eu cofrestru yng nghategori athro neu athrawes ysgol yn y Gofrestr(1);

(f) unrhyw bersonau eraill y mae’r Cyngor yn ystyried eu bod yn briodol gan roi sylw i’w harbenigedd a’u profiad.

Nid yw unrhyw berson yn gymwys i gael ei benodi i’r Pwyllgor neu i’r Pwyllgor Apelau—

(a) pan fo’r person wedi ei wahardd rhag cyflawni gweithgaredd rheoleiddiedig sy’n ymwneud â phlant o fewn ystyr adran 3(2) o Ddeddf Diogelu Grwpiau Hyglwyf 2006(2);

(b) pan fo’r person wedi ei wahardd rhag addysgu yn rhinwedd cyfarwyddyd o dan adran 142(1)(a) o Ddeddf 2002(3);

(c) pan fo’r person wedi ei wahardd rhag cael ei gyflogi fel athro neu athrawes yn rhinwedd gorchymyn gwahardd o dan adran 141B o Ddeddf 2002;

(d) pan fo gorchymyn disgyblu wedi ei wneud mewn cysylltiad â’r person o dan Atodlen 2 i Ddeddf 1998 a bod y person yn dod yn anghymwys i gael ei gofrestru o dan adran 3 o Ddeddf 1998(4) yn rhinwedd y gorchymyn disgyblu hwnnw;

(e) pan fo gorchymyn disgyblu wedi ei wneud mewn cysylltiad â’r person o dan adran 26 o Ddeddf 2014 a bod y person yn dod yn anghymwys i gael ei gofrestru o dan adran 9 o Ddeddf 2014 yn rhinwedd y gorchymyn disgyblu hwn;

(f) pan fo’r person wedi ei anghymhwyso rhag cael ei gyflogi fel athro neu athrawes mewn unrhyw ysgol yn rhinwedd gorchymyn sydd wedi ei wneud—

(i) gan Dribiwnlys Ysgolion Annibynnol o dan adran 470 o Ddeddf 1996(5), neu

(ii) gan yr Ysgrifennydd Gwladol neu Weinidogion Cymru o dan adran 471 o Ddeddf 1996(6); neu

## (g) pan fo’r person yn anghymwys i gael ei gofrestru fel athro neu athrawes, neu wedi ei anghymhwyso rhag bod yn athro neu athrawes mewn unrhyw ysgol neu sefydliad addysg bellach mewn rhan arall o’r Deyrnas Unedig.

## Gwrthdaro buddiannau

Gofynnir i chi ddatgan unrhyw fuddiannau preifat y gellid amgyffred, ai peidio, eu bod yn gwrthdaro â rôl a chyfrifoldebau aelod o’r Bwrdd, gan gynnwys unrhyw fuddiannau busnes a swyddi ag awdurdod y tu hwnt i rôl y Bwrdd.

Bydd panel dewis aelodau yn archwilio unrhyw wrthdaro buddiannau yn uniongyrchol gyda chi cyn eich penodi. Os cewch eich penodi, bydd yn ofynnol i chi hefyd ddatgan y rhain ar gofrestr sydd ar gael i’r cyhoedd.

## 

## Safonau mewn bywyd cyhoeddus

Bydd disgwyl i chi arddangos safonau uchel o ymddygiad corfforaethol a phersonol. Gofynnir i’r holl ymgeiswyr llwyddiannus ymrwymo i egwyddorion cyhoeddus fel y’u hamlinellwyd gan y Pwyllgor Safonau mewn Bywyd Cyhoeddus (Pwyllgor Nolan) a’r tair egwyddor ychwanegol sydd wedi’u hamlinellu yng Ngorchymyn Ymddygiad Aelodau (Egwyddorion) (Cymru) 2001. Bydd disgwyl i ymgeiswyr llwyddiannus gadw at ein cod ymddygiad ar gyfer aelodau’r Bwrdd.

# Rôl a chyfrifoldebau’r Bwrdd Achredu Addysg Gychwynnol Athrawon (AGA)

## Cefndir

Sefydlwyd Cyngor y Gweithlu Addysg (CGA) gan Ddeddf Addysg (Cymru) 2014. O dan y Ddeddf, prif nodau CGA yw:

* cyfrannu at wella safonau addysgu ac ansawdd dysgu yng Nghymru
* cynnal a gwella safonau ymddygiad proffesiynol ymhlith athrawon ac eraill sy’n cefnogi addysgu a dysgu yng Nghymru
* diogelu buddiannau dysgwyr, rhieni a’r cyhoedd, a chynnal ffydd a hyder y cyhoedd yn y gweithlu addysg

Mae CGA yn annibynnol ar y llywodraeth.

Estynnwyd pwerau CGA yn Chwefror 2017 er mwyn caniatáu iddo:

* achredu cyrsiau neu raglenni addysg gychwynnol athrawon (AGA)
* monitro bod cyrsiau neu raglenni AGA wedi’u hachredu yn cydymffurfio â meini prawf a gyhoeddir gan Lywodraeth Cymru
* tynnu achrediad cyrsiau neu raglenni AGA yn ôl
* codi ffioedd yn gysylltiedig â darparu’r gwasanaeth

I gyflawni’r dyletswyddau statudol ychwanegol hyn, ffurfiodd CGA Fwrdd Achredu AGA yn 2017. Mae’n rhaid i unrhyw bartneriaeth AGA sy’n awyddus i gynnal rhaglen AGA sy’n arwain at Statws Athro Cymwysedig (SAC) yng Nghymru sicrhau, i ddechrau, ei bod wedi cael ei hachredu gan CGA, trwy’r Bwrdd Achredu AGA.

Ar hyn o bryd, mae’r Bwrdd yn cynnwys cadeirydd y Bwrdd, dau ddirprwy gadeirydd a hyd at 12 aelod arall. Bydd unrhyw gyflwyniad ar gyfer rhaglen AGA yn cael ei hystyried gan is-set o aelodau sy’n deillio o’r garfan. I sicrhau cysondeb, bydd hyn bob amser yn cynnwys cadeirydd y Bwrdd neu ddirprwy. Y cworwm, yn ôl Rheoliadau Llywodraeth Cymru ar gyfer asesiad, yw tri aelod.

Mae gwaith CGA yn sicrhau bod pob rhaglen AGA yng Nghymru yn cydymffurfio â meini prawf achredu cyn dechrau’r rhaglen a thrwy gydol ei chyfnod achredu. Mae hyn yn golygu bod sylfaen gadarn ar gyfer rhaglenni, a’u bod wedi’u harwain, eu dylunio, eu cyflwyno a’u datblygu ymhellach yn unol â’r weledigaeth ar gyfer AGA, a amlinellir yn y [Meini prawf ar gyfer achredu rhaglenni addysg gychwynnol athrawon yng Nghymru](https://www.llyw.cymru/rhaglenni-addysg-gychwynnol-athrawon-meini-prawf-achredu).

Yn ogystal, bydd y Bwrdd Achredu AGA yn monitro rhaglenni achrededig trwy gydol cyfnod eu hachrediad trwy gyfrwng ymweliad monitro. Bydd y naill broses a’r llall yn cynnwys deialog adeiladol a datblygiadol, sy’n ychwanegu gwerth at ansawdd AGA, gan gyfrannu at ddatblygiad systematig partneriaethau, a gwelliant parhaus rhaglenni AGA.

Ar hyn o bryd, mae 16 rhaglen ar waith ar draws chwe phartneriaeth AGA.

# Y broses ddewis

Bydd y panel dewis yn asesu CV a datganiadau personol ymgeiswyr i benderfynu pwy sy’n bodloni meini prawf y rôl orau, yn eu barn nhw, a phwy fydd yn cael eu penodi i’r Bwrdd. Byddant yn dibynnu dim ond ar y wybodaeth a ddarparwch yn eich CV a’ch datganiad i asesu p’un a oes gennych y sgiliau a’r profiad gofynnol. Sicrhewch eich bod yn darparu tystiolaeth i gefnogi sut byddwch chi’n bodloni’r holl feini prawf hanfodol.

Bydd y panel dewis yn cael ei gadeirio gan Gadeirydd penodedig y Bwrdd, Dr Hazel Hagger, gyda chyfraniad gan Rhian Davies, y Rheolwr Achredu ac Ansawdd, a Bethan Stacey, Cyfarwyddwr Datblygiad Proffesiynol, Achredu a Pholisi CGA.

Bydd y panel ond yn dewis yr ymgeisydd cryfaf i’w benodi sydd, ym marn y panel, wedi dangos eu bod yn bodloni orau yr meini prawf a amlinellir ym manyleb yr unigol.

Gall y panel ddewis cynnal cyfweliadau anffurfiol ar-lein gyda swyddogion y gellid eu penodi, cyn gwneud penderfyniad.

Os byddwch yn llwyddiannus, cewch lythyr yn eich penodi’n aelod o’r Bwrdd, a fydd yn cadarnhau telerau cynnig y penodiad.

Os na fyddwch yn llwyddiannus, bydd CGA yn rhoi gwybod i chi. Rydym yn gwerthfawrogi bod gwneud cais am rolau yn cymryd cryn amser ac ymdrech, a bod adborth yn rhan werthfawr o’r broses. O ganlyniad, bydd y llythyr yn rhoi manylion y person y gallwch droi ato am adborth ar eich cais, os dymunwch wneud hynny.

## Ymholiadau

Os oes gennych ymholiadau am eich cais, cysylltwch â’r Tîm Achredu AGA drwy’r e-bost, [ITEAccreditation@cga.cymru](mailto:ITEAccreditation@cga.cymru).

## Os na fyddwch yn gwbl fodlon

Nod CGA fydd prosesu pob cais mor gyflym â phosibl a thrin pob ymgeisydd gyda chwrteisi. Os oes gennych unrhyw gwynion am y ffordd y deliwyd â’ch cais, cysylltwch â:

Cyngor y Gweithlu Addysg

9fed Llawr, Eastgate House

35-43 Heol Casnewydd

Caerdydd, CF24 0AB

Ffôn: 029 2046 0099

E-bost: [gwybodaeth@cga.cymru](mailto:gwybodaeth@cga.cymru)